น้ำประปาไทยทำกำไรได้545ล้าน
บริษัทน้ำประปาไทย เผยผลดำเนินงานไตรมาส2 กวาดกำไรสุทธิ 545ล้านบาท คิดเป็นกำไรหุ้นละ 0.14 บาท
1 ส.ค. 2554

บริษัทน้ำประปาไทย เผยผลดำเนินงานไตรมาส2 กวาดกำไรสุทธิ 545ล้านบาท คิดเป็นกำไรหุ้นละ 0.14 บาท
บริษัท น้ำประปาไทย(TTW)  เปิดเผยผลดำเนินงานงวดไตรมาส 2 ปีนี้ กำไรสุทธิ 545 ล้านบาทคิดเป็นกำไรหุ้นละ 0.14 บาท นับว่าใกล้เคียงกับช่วงเดียวกันปีก่อนกำไรสุทธิ 540 ล้านบาท แต่สูงกว่าไตรมาส 1 ที่มีกำไรสุทธิ 511 ล้านบาท ประมาณ 6.65%
ส่วนผลงานรวมครึ่งแรกปีนี้ บริษัทมีกำไรสุทธิ 1,057 ล้านบาท คิดเป็นกำไรหุ้นละ 0.27 บาทเท่ากับช่วงเดียวกันปีก่อน
นายสมเกียรติ ปัทมมงคลชัย  ผู้อำนวยการฝ่ายบัญชีและการเงิน  TTW  กล่าวว่า กำไรสุทธิไตรมาส 2 ที่เพิ่มขึ้นเพียง 0.9%จากช่วงเดียวกันปีก่อน เกิดจากรายได้จากการขายน้ำประปาเพิ่มขึ้นจำนวน 36.1 ล้านบาท หรือ 3.3% เนื่องจากรายได้จากการขายน้ำประปาเพิ่มขึ้นจำนวน 17.9 ล้านบาท หรือ 2.5 %เพราะราคาขายน้ำประปาที่ปรับขึ้นจากปีก่อน
ขณะเดียวกันรายได้จากการขายน้ำประปาของบริษัท ประปาปทุมธานี(PTW) เพิ่มขึ้นจำนวน 18.2 ล้านบาท หรือ 5.2 %เนื่องจากยอดขายน้ำประปาของ PTW เพิ่มขึ้น 0.5 ล้านลูกบาศก์เมครหรือ เพิ่มขึ้น 1.6% และราคาขายน้ำประปาของ PTW ปรับเพิ่มขึ้นจากปีก่อน
อย่างไรก็ตาม ต้นทุนขายน้ำประปาและต้นทุนการบริการเพิ่มขึ้นจำนวน 17.3 ล้านบาท หรือ 5.7 %เนื่องจากต้นทุนการผลิตหลักของบริษัทฯ และ PTW ได้แก่ ค่าสารเคมี และค่าไฟฟ้าเพิ่มขึ้นประมาณ 11 ล้านบาท ซึ่งเกิดจากคุณภาพน้ำดิบที่ด้อยกว่าและอัตราค่าไฟฟ้าที่ปรับเพิ่มขึ้นเมื่อเทียบกับไตรมาสสองของปีก่อนค่าใช้จ่ายทางการเงินเพิ่มขึ้นจำนวน 24.1 ล้านบาท หรือเพิ่มขึ้น23.5% เนื่องจากในไตรมาส 2 ปี 2553 มีดอกเบี้ยจ่ายจำนวน 15.1 ล้านบาทบันทึกเป็นต้นทุนงานก่อสร้างการขยายกำลังการผลิตและส่งน้ำของบริษัทฯ และอัตราดอกเบี้ยของเงินกู้ยืมระยะยาวจากธนาคารในไตรมาสสองของปี 2554เพิ่มขึ้น 1 %เมื่อเปรียบเทียบกับไตรมาสสองของปี 2553
ด้านราคาหุ้น TTW  ปรับตัวลง 0.05 บาทซื้อขายบริเวณ 5.90 จุด สวนทางตลาดหุ้นโดยรวมที่ปรับตัวขึ้นแรง10จุด